b'\n_START_ARTICLE_\nMate Buli\xc4\x87\n_START_SECTION_\nMladost i obrazovanje\n_START_PARAGRAPH_\nRo\xc4\x91en je 28. velja\xc4\x8de 1957. godine u mjestu Blatnica, smje\xc5\xa1tenom u sredi\xc5\xa1njoj Hercegovini blizu Me\xc4\x91ugorja. Ro\xc4\x91en je kao drugi od tri sina oca Vinka i majke Ane, koji su se bavili poljoprivredom. U djetinjstvu je pomagao djedu u nizanju duhana i \xc4\x8duvanju ovaca i krava. Budu\xc4\x87i da mu je Mate pritom rado pjevao, djed je prvi otkrio njegov pjeva\xc4\x8dki talent. Prijatelji su ga opisivali kao mladog i povu\xc4\x8denog mladi\xc4\x87a koji je volio pjevati i igrati nogomet._NEWLINE_Kao dje\xc4\x8dak rado je odlazio na utakmice nogometnog kluba "Boksit" iz Posu\xc5\xa1ja, za koji je kasnije igrao kao vratar. U kratkoj vratarskoj karijeri trenirao ga je Miroslav Bla\xc5\xbeevi\xc4\x87, zvani "\xc4\x86iro", s kojim je i nakon prekida karijere ostao dobar prijatelj. \xc4\x86iro je \xc4\x8desto osobno posje\xc4\x87ivao njegovu obitelj u Frankfurtu i bio njegov vjerni obo\xc5\xbeavatelj. Kasnije je Buli\xc4\x87 izjavio kako je upravo zbog \xc4\x86ire napustio nogomet, koji je od njega htio napraviti vratara svjetske klase, dodav\xc5\xa1i i da je bio vjerni navija\xc4\x8d Hrvatske nogometne reprezentacije na Svjetskom prvenstvu u Francuskoj 1998. godine, kada je Bla\xc5\xbeevi\xc4\x87 vodio hrvatsku vrstu._NEWLINE_U sedmom se razredu osnovne \xc5\xa1kole, bez pristanka roditelja, prijavio na glazbeni festival. Djed Stjepan, koji je volio njegovu boju glasa, uspio je nagovoriti oca Vinka da odvede sina na festival, na kojem je Mate odnio pobjedu. Zavr\xc5\xa1etkom osmog razreda, upisuje Elektrotehni\xc4\x8dku \xc5\xa1kolu u Mostaru. Kasnije je diplomirao studij ekonomije i dobio anga\xc5\xbeman profesora teorije politike cijena na Ekonomskoj srednjoj \xc5\xa1koli u Mostaru. Na iznena\xc4\x91enje roditelja odbio je ponudu i 1981. godine odselio se u Frankfurt na Majni.\n_START_SECTION_\nKarijera u Njema\xc4\x8dkoj\n_START_PARAGRAPH_\nIako je obitelj bila uvjerena kako odlazi u Njema\xc4\x8dku zaraditi novac, pravi razlog njegova odlaska bila je ljubavna veza, koja je kasnije zavr\xc5\xa1ila brakom. Zdravku, svoju budu\xc4\x87u suprugu, upoznao je kao srednjo\xc5\xa1kolac na jednoj seoskoj zabavi u Hercegovini, kamo je ona dolazila tijekom ljetnih praznika. Vjen\xc4\x8dali su se u Matinom rodnom selu, a na vjen\xc4\x8danju im je pjevao i Kemal Monteno. U idu\xc4\x87e dvije godine se Zdravkom je dobio dvije djevoj\xc4\x8dice Anu i Katju, zbog \xc4\x8dega je napustio glazbu i postao gastarbeiter. Iako mu je diploma bila priznata i nostrificirana, zbog nepoznavanja njema\xc4\x8dkog jezika mogao je biti samo fizi\xc4\x8dki radnik._NEWLINE_Sljede\xc4\x87ih \xc5\xa1est godina radio je na bau\xc5\xa1teli i istovarivao robu iz kamiona, dok ga Zdravka nije nagovorila da se posveti pjevanju. Kasnije je i sam priznao kako ga je supruga spasila od rada na bau\xc5\xa1teli i motivirala za nastavak karijere. Preko hrvatske zajednice ugovorio je nekoliko nastupa u hrvatskim domovima, nakon \xc4\x8dega je me\xc4\x91u hrvatskim iseljeni\xc5\xa1tvom stekao veliki ugled i popularnost, zbog koje je sredinom 1990-ih godina prozvan "Kraljem dijaspore". Istovremeno je postao i vrlo poznat u Hrvatskoj, jer su brojni Njema\xc4\x8dki Hrvati svojim obiteljima u Hrvatsku slali njegove CD-e._NEWLINE_Tijekom svoje petnaestogodi\xc5\xa1nje karijere u Njema\xc4\x8dkoj, prodao je 100.000 CD-ova i sura\xc4\x91ivao s Nik\xc5\xa1om Brato\xc5\xa1om i Zrinkom Tuti\xc4\x87em.\n_START_SECTION_\nProboj na hrvatsku scenu\n_START_PARAGRAPH_\nBuli\xc4\x87ev mend\xc5\xbeer Ivica Bubalo bio je uvjeren 1998. godine kako Mate mo\xc5\xbee napuniti stari Hajdukov stadion. Buli\xc4\x87 je pristao iako nije bio siguran koliko je popularan u domovini. Odr\xc5\xbeao je, 6. lipnja 1998. koncert koji je posjetilo 20.000 ljudi. Taj koncert mu je omogu\xc4\x87io proboj na hrvatsku glazbenu scenu._NEWLINE_Po\xc4\x8detkom 1990-ih godina upoznao se s Markom Perkovi\xc4\x87em i otada su postali bliski prijatelji. Kasnije su se i povezali kumstvom: Marko je bio krizmani kum Matinoj mla\xc4\x91oj k\xc4\x87eri, a Buli\xc4\x87 Markovu mla\xc4\x91em sinu Anti. Zahvaljuju\xc4\x87i prijateljstvu, Buli\xc4\x87 je \xc4\x8desto gostovao na Thompsonovim koncertima i turnejama. Preko Thompsona upoznao se i s Miroslavom \xc5\xa0korom te su njih trojica zajedno snimili i izdali nosa\xc4\x8d zvuka nazvav\xc5\xa1i se Tri kuma. Poslije ih je publika prozvala Tri tenora. Perkovi\xc4\x87 je za Buli\xc4\x87a napisao devet pjesama, me\xc4\x91u kojima se isti\xc4\x8de Gori borovina, koja je postala njegovom najpoznatijom pjesmom._NEWLINE_Buli\xc4\x87 i Thompson odr\xc5\xbeali su zajedni\xc4\x8dki koncert u Me\xc4\x91ugorju povodom do\xc4\x8deka Marina \xc4\x8cili\xc4\x87a nakon njegova osvajanja US Opena 2014. godine.'